Ο **Μιχάλης Μαρίνος** (Αμμόχωστος, 26 Οκτωβρίου 1970) είναι Ελληνοκύπριος ηθοποιός και παρουσιαστής.

Πρώτα Χρόνια
------------

Γεννήθηκε στην Αμμόχωστο της Κύπρου στις 26 Οκτωβρίου του 1970. Σε ηλικία 9 ετών, εγκαταστάθηκε με την οικογένειά του στην Αλεξανδρούπολη όπου πέρασε τα μαθητικά του χρόνια. Τελειώνοντας το σχολείο, το 1988, πέρασε στο Οικονομικό Πανεπιστήμιο Αθηνών απ' όπου κι αποφοίτησε τέσσερα χρόνια μετά. Το 1992, μετά τις σπουδές του στα οικονομικά άλλαξε εντελώς επαγγελματικό προσανατολισμό και αποφάσισε να ασχοληθεί επαγγελματικά με την υποκριτική. Έτσι ξεκίνησε να φοιτά στη Δραματική Σχολή του Γιώργου Θεοδοσιάδη. Από εκεί αποφοίτησε το 1998. Στις σπουδές του περιλαμβάνονται σεμινάρια υποκριτικής, κίνησης και φωνής, όπως επίσης και τραγούδι στο Εθνικό Ωδείο Αθηνών με δασκάλα την Άννα Διαμαντοπούλου.

Βιογραφικό
----------

Κατά τη διάρκεια των σπουδών του έκανε το τηλεοπτικό του ντεπούτο ως ηθοποιός. Πιο συγκεκριμένα το 1995, έκανε μία σύντομη εμφάνιση στην κωμική σειρά «Ο Πέτρος και τα κορίτσια του» στο Mega Channel. Ακολούθησε ένα μικρό ρόλος στη δραματική σειρά «Ο Μεγάλος Θυμός» το 1998 ενώ το 1999 έκανε μία guest εμφάνιση στη σειρά του Λευτέρη Παπαπέτρου, «Εγκλήματα» υποδυόμενος ένα σερβιτόρο. Την ίδια χρονιά πήρε τον πρώτο του πρωταγωνιστικό ρόλο στο καστ της καθημερινής σειράς «Για μια θέση στον ήλιο». Εκεί για τρία χρόνια υποδυόταν τον Πέτρο, ένα φιλόδοξο οικονομολόγο που προσπαθούσε να κερδίσει χρήματα με δόλιο τρόπο από την οικογένεια Κασιμάτη.

Μετά την πολύχρονη παρουσία του στη σειρά, ακολούθησαν διάφορες εμφανίσεις στην κωμωδία «Η τράπεζα» όπου υποδύθηκε ένα παρουσιαστή ειδήσεων ενώ το 2003 έπαιξε σε ένα επεισόδιο της σειράς «Οι Στάβλοι της Εριέτας Ζαΐμη». Έγινε ιδιαίτερα αναγνωρίσιμος στο ευρύ κοινό από το ρόλο του στην κωμική σειρά «Στο Παρά Πέντε». Εκεί τις σεζόν 2005-2007 υποδύθηκε τον Αλέξη Στεργίου, οικονομικό διευθυντή και συνεργάτη της Ντάλιας Χατζηαλεξάνδρου. Την περίοδο 2006-2007, πέρα από την παρουσία του στο δεύτερο κύκλο του «Παρά Πέντε», παρουσίαζε μαζί με την Σοφία Αλιμπέρτη την πρωινή ψυχαγωγική εκπομπή του Σαββατοκύριακου «Καλομελέτα κι έρχεται» στον ANT1 ενώ συμμετείχε και σε δύο ιστορίες της σειράς «Εντιμότατοι κερατάδες». Τη σεζόν 2007-2008 είχε συμμετοχή σε δύο τηλεοπτικές δουλειές. Από τη μία πρωταγωνίστησε στην κωμική σειρά «Τα κορίτσια του μπαμπά» στον ANT1 και από την άλλη συμμετείχε στη σειρά «Υπέροχα πλάσματα» της Μυρτώς Κοντοβά στον Alpha. Την επόμενη σεζόν πρωταγωνίστησε μαζί με την Κάρμεν Ρουγγέρη και την Λίνα Σακκά στην αισθηματική σειρά «40 Κύματα» ενώ τη σεζόν 2009-2010 έπαιξε μαζί με την Άντα Λιβιτσάνου στη σειρά «Κος & Κα Πελς». Από το 2010 μέχρι το 2011 πρωταγωνίστησε στη σειρά «Αλλού Ξημερωμένοι» στην κυπριακή τηλεόραση. Επέστρεψε τηλεοπτικά μετά από μεγάλη περίοδο αποχής το 2014. Εκεί τη χρονιά συμμετείχε σε δύο επεισόδια της σειράς «Τρίχες» ενώ υποδύθηκε τον Γρηγόρη Λάσκαρη στην καθημερινή σειρά του ANT1, «Οι Συμμαθητές». Αποχώρησε από τους «Συμμαθητές» στο τέλος του πρώτου κύκλου. Αμέσως μετά ασχολήθηκε ξανά με την παρουσίαση, αναλαμβάνοντας την μουσική εκπομπή «Μουσική Σκηνή» μαζί με τον Αντώνη Λουδάρο και τη Μαρία Κωνσταντάκη στο κανάλι Action 24. Από το 2016 μέχρι το 2018, παρουσίασε το τηλεπαιχνίδι «Βρες τη Χρονιά» στο Action 24 συνεχίζοντας την πορεία του ως παρουσιαστής. Παράλληλα από το 2016 μέχρι σήμερα, πρωταγωνιστεί στην καθημερινή κωμική σειρά «Έλα στη θέση μου» στον Alpha. Εκεί υποδύεται τον Δαμιανό Σοφοκλέους ενώ η παρουσία του στη σειρά συνεχίζεται μέχρι σήμερα για τέταρτη συνεχόμενη χρονιά. Από το 2018 μέχρι σήμερα παρουσιάζει μαζί με την Ναταλία Δραγούμη την μουσική εκπομπή «Στα τραγούδια λέμε ναι» στην κρατική τηλεόραση.

Στον κινηματογράφο έκανε το ντεμπούτο του το 2009. Εκείνη τη χρονιά πρωταγωνίστησε μαζί με τη Ζέτα Μακρυπούλια στην ρομαντική κομεντί «Σούλα Έλα Ξανά», υποδυόμενος τον Τάσο έναν από τους πρώην συντρόφους της πρωταγωνίστριας της ταινίας. Την ίδια κιόλας χρονιά ακολούθησε κι άλλη κινηματογραφική παραγωγή. Συγκεκριμένα, πρωταγωνίστησε στην κωμωδία «Νήsos» όπου είχε το ρόλο του παπα-Λάμπρου. Το 2010, έπαιξε μαζί με την Παναγιώτα Βλαντή στην περιπέτεια «180 μοίρες». Το 2011, ακολούθησε το δεύτερο μέρος της «Νήσου», η «Νήsos 2: Το κυνήγι του χαμένου θησαυρού». Την επόμενη χρονιά έλαβε μέρος στην κωμωδία του Στράτου Μαρκίδη «Λάρισα Εμπιστευτικό» ενώ το 2013 έπαιξε στην ταινία «Οικόπεδο 12». Ακολούθησε η παραγωγή μικρού μήκους «5 Ways 2 Die». Το 2017, συνεργάστηκε και πάλι με τον Στράτο Μαρκίδη στην ταινία «Ο Θησαυρός».

Στο θέατρο ξεκίνησε την καλλιτεχνική του πορεία στο musical των J.Jacobs & W. Cassey "Grease" σε σκηνοθεσία D. Gilmore (θέατρο Βέμπο, 1998) και ακολούθησαν οι παραστάσεις "Πέρσες" του Αισχύλου, σκηνοθεσία Λ. Βογιατζή (Εθνικό Θέατρο, 1999), η μουσική παράσταση "Miserere" του Π. Πασχίδη, σε σκηνοθεσία Κ. Τσιάνου και μουσική Θ. Μικρούτσικου (Εθνικό Θέατρο, 2001), "Ιφιγένεια εν Αυλίδι", σκηνοθεσία Κ. Τσιάνου, μουσική Δ. Παπαδημητρίου, (Εθνικό Θέατρο, 2002) και η παράσταση "Βρώμικοι άγγελοι", του Β. Αναστασίου, σε σκηνοθεσία Π. Ζούλια (2003).

Φιλμογραφία
-----------

### Τηλεόραση

| Έτος | Τίτλος Προγράμματος | Κανάλι | Ρόλος | Σημειώσεις |
| --- | --- | --- | --- | --- |
| 1995 | Ο Πέτρος και τα κορίτσια του | MEGA | φίλος του Στέφανου | Επεισόδιο: "Μόνος στο Σπίτι" |
| 1998 | Ο μεγάλος θυμός | MEGA |  |  |
| 1999 | Εγκλήματα | ANT1 | σερβιτόρος | 16ο επεισόδιο |
| 1999-2002 | Για μια θέση στον ήλιο | MEGA | Πέτρος Μαργαρίτης | Πρωταγωνιστικός Ρόλος |
| 2002-2003 | Η τράπεζα | MEGA | Θάνος | 8 επεισόδια |
| 2003 | Οι Στάβλοι της Εριέτας Ζαΐμη | ANT1 | υπεύθυνος εστιατορίου | 1 επεισόδιο |
| 2005-2007 | Στο Παρά Πέντε | MEGA | Αλέξης Στεργίου | Πρωταγωνιστικός ρόλος |
| 2006 | Εντιμότατοι κερατάδες | ALPHA | Στέφανος | Επεισόδιο: "Ο Παρτάκιας Κερατάς" |
| 2006-2007 | Καλομελέτα κι Έρχεται | ANT1 | Ο Ίδιος | Συμπαρουσιαστής |
| 2007 | Εντιμότατοι κερατάδες | ALPHA | Μάριος Κωνσταντινίδης | Επεισόδιο: "Ο Καταπιεσμένος Κερατάς" |
| 2007-2008 | Τα κορίτσια του μπαμπά | ANT1 | Μιχάλης | Πρωταγωνιστικός Ρόλος |
| Υπέροχα πλάσματα | ALPHA | Άρης | Πρωταγωνιστικός Ρόλος |
| 2008 | Safe Sex TV Stories | MEGA | Γιώργος | Επεισόδιο: "Η Απαγωγή" |
| 2008-2009 | 40 Κύματα | ANT1 | Λαέρτης Καλλέργης | Πρωταγωνιστικός Ρόλος |
| 2009-2010 | Κος & Κα Πελς | ANT1 | Στέφανος Πελς/Άλκης | Πρωταγωνιστικός Ρόλος |
| 2010-2011 | Αλλού ξημερωμένοι | SIGMA | Μιχάλης | Πρωταγωνιστικός Ρόλος |
| 2014 | Τρίχες | ANT1 | Αναγνωστάκης | 2 επεισόδια |
| 2014-2015 | Οι Συμμαθητές | ANT1 | Γρηγόρης Λάσκαρης | Πρωταγωνιστικός Ρόλος |
| 2015-2016 | Μουσική Σκηνή | Action24 | Ο Ίδιος | Παρουσιαστής |
| 2016-2018 | Βρες τη Χρονιά! | Action24 | Παρουσιαστής |
| 2016-2021 | Έλα στη θέση μου | ALPHA | Δαμιανός Σοφοκλέους | Πρωταγωνιστικός Ρόλος |
| 2018-2021 | Στα τραγούδια λέμε ναι | ΕΡΤ1 | Ο Ίδιος | Παρουσιαστής |

### Κινηματογράφος

| Έτος | Τίτλος Κινηματογραφικής Ταινίας | Ρόλος |
| --- | --- | --- |
| 2009 | Σούλα Έλα Ξανά | Τάσος Τζιβουτζίδης |
| Νήsos | παπα-Λάμπρος |
| 2010 | 180 μοίρες | Βασίλης |
| 2011 | Νήsos 2: Το κυνήγι του χαμένου θησαυρού | παπα-Λάμπρος |
| 2012 | Λάρισα Εμπιστευτικό | Θόδωρος |
| 2013 | Οικόπεδο 12 | Μιχαλάκης |
| 2014 | 5 Ways 2 Die | Μάκης |
| 2017 | Ο θησαυρός | Ερμής Δερμιτζάκης |

Θεατρογραφία
------------

| Έτος | Τίτλος θεατρικής παράστασης | Χώρος |
| --- | --- | --- |
| 1998-1999 | Grease | Θέατρο Βέμπο |
| 1999-2000 | Πέρσες | Εθνικό Θέατρο |
| 2001-2002 | Miserere | Εθνικό Θέατρο |
| 2002-2003 | Ιφιγένεια εν Αυλίδι | Εθνικό Θέατρο |
| 2003-2005 | Βρώμικοι Άγγελοι | Θέατρο Βεάκη |
| 2006-2008 | Συνέβη και όποιος θέλει το πιστεύει | Θέατρο Μικρό Παλλάς |
| 2008-2009 | Κυρία μουσική, χορεύετε; | Θέατρο Βεάκη |
| 2010-2012 | Αθώος ή ένοχος | Θέατρο ΚΑΠΠΑ |
| 2012-2013 | Θα σε πάρω να φύγουμε | Θέατρο Badminton |
| 2013-2014 | Ζέβρα Πυτζάμα | Θέατρο Βadminton |
| Η Μαρινέλλα συναντά τη Βέμπο | Θέατρο Badminton |
| 2014-2015 | Θα περάσει κι αυτό | Θέατρο Βadminton |
| Ξέρω κάποιο Αστέρι | Μέγαρο Μουσικής |
| 2015-2016 | Ο βιολιστής στη στέγη | Θέατρο Βadminton |
| 2016-2017 | Ταξίδι στο σταυρό του νότου | Θέατρο Badminton |
| 2017-2018 | Το παιχνίδι του δολοφόνου | Θέατρο Ηβη |
| 2019-2020 | Έντα Γκάμπλερ | Θέατρο Άλμα |

Παραπομπές
----------

1. ↑  «Μιχάλης Μαρίνος: Πώς ανακοίνωσε στους γονείς του ότι θα γίνει ηθοποιός;». *yupiii.gr*. 2012-01-06.. Ανακτήθηκε στις 2012-01-06.
2. ↑  «Γι’ αλλού ξεκίνησαν και αλλού η TV τους πήγε!». *ethnos.gr*. 2019-03-04.. Ανακτήθηκε στις 2019-03-04.
3. ↑  «Μιχάλης Μαρίνος: Μιλά για τον ρόλο του στους «Συμμαθητές»». *gossip-tv.gr*. 2015-05-25.. Ανακτήθηκε στις 2015-05-25.
4. ↑  «Κωνσταντάκη-Λουδάρος-Μαρίνος με δική τους εκπομπή-Δείτε τον τίτλο και το κανάλι προβολής». *peoplegreece.com*. 2016-05-11.. Ανακτήθηκε στις 2016-05-11. [*νεκρός σύνδεσμος*]
5. ↑  «Μουσικό τηλεπαιχνίδι για τον Μιχάλη Μαρίνο». *real.gr*. 2016-06-21.. Ανακτήθηκε στις 2016-06-21.
6. ↑  «Μιχάλης Μαρίνος: Οι διασκεδαστικές στιγμές στα γυρίσματα της σειράς "Έλα στη Θέση μου"». *tlife.gr*. 2019-10-23.. Ανακτήθηκε στις 2019-10-23.
7. ↑  «Ο Μιχάλης Μαρίνος αναλαμβάνει χρέη παρουσιαστή στην ΕΡΤ!». *reporter.com.cy*. 2018-09-21.. Ανακτήθηκε στις 2019-09-21.